# Bobby Hull

### Wikipedia

Robert Marvin "Bobby" Hull (s. 3. tammikuuta 1939) on kanadalainen entinen jääkiekkoilija, pelipaikaltaan vasen laitahyökkääjä. Häntä pidetään yleisesti yhtenä kautta aikain parhaista jääkiekkoilijoista.

Hull aloitti NHL-uransa vuonna 1957 Chicago Blackhawksissa. The Golden Jet voitti urallaan Stanley Cupin mestaruuden kerran, vuonna 1961. Hän pelasi alun perin numerolla 16, Hawksin voittaessa Stanley Cupin numerolla 7 ja lopulta numerolla 9, jonka Blackhawks on myöhemmin jäädyttänyt. Hull tunnettiin muun muassa kovasta ja tarkasta lyöntilaukauksestaan ja kovasta fyysisestä pelistään.

Vuonna 1966 Hullista tuli ensimmäinen NHL-pelaaja, joka on tehnyt enemmän kuin 50 maalia yhden kauden aikana. Hän pelasi 23 kautta ammattilaisena vuodesta 1957 vuoteen 1980 ja teki NHL:ssä yhteensä 1170 runkosarjapistettä (610 maalia ja 560 syöttöä) 1063 ottelussa ja 129 pudotuspelipistettä (62 maalia ja 67 syöttöä) 119 ottelussa.

Vuonna 1972 Hull siirtyi Blackhawksista Winnipeg Jetsiin kilpailevaan WHA-liigaan. Hän voitti seurassa kolme WHA:n mestaruutta (1976, 1978 ja 1979). Kun WHA lakkautettiin vuonna 1979, Hull palasi NHL:ään vielä kaudeksi 1979-80, jolloin hän pelasi Winnipeg Jetsissä ja Hartford Whalersissa. Hän teki WHA:n runkosarjassa yhteensä 638 pistettä (303 maalia ja 335 syöttöä) 411 ottelussa ja pudotuspeleissä 80 pistettä (43 maalia ja 37 syöttöä) 60 ottelussa. WHA:ta on oltu aivan viime vuosina käynnistämässä uudelleen, ja Hull on nimetty sen komissaariksi. Uuden WHA:n piti alkuperäisten suunnitelmien mukaan käynnistyä vuonna 2004, mutta liigan uusi alku ei sittemmin ole ainakaan vielä toteutunut.

Koska Hull pelasi kilpailevassa liigassa, hän ei voinut pelata NHL:ää edustavassa Kanadan joukkueessa vuoden 1972 Summit Series -ottelusarjassa, jossa Kanada pelasi Neuvostoliittoa vastaan. Sen sijaan hän pelasi WHA:ta edustavassa Kanadan joukkueessa vuoden 1974 ottelusarjassa, jonka WHA hävisi 5-3. Hull oli maansa avainpelaajia Kanadan voittaessa Kanada Cupin vuonna 1976.

Vuonna 1978 hänet palkittiin Order of Canada -kunniamerkillä.

Vuonna 1998 Hull joutui riitaan Venäjän median kanssa esitettyään väittämän mukaan natsimyönteisiä kommentteja. Myöhemmin Hull väitti haastattelijan ymmärtäneen hänen sanansa väärin.

Hänen veljensä Dennis Hull (the Silver Jet) pelasi hänen kanssaan samaan aikaan Chicago Blackhawksissa ja hänen poikansa, vuonna 2005 uransa lopettanut Brett Hull (the Golden Brett) on yksi viime vuosikymmenten suurimmista NHL-tähdistä.

## [muokkaa] Kunnianosoituksia

- Voitti Art Ross Memorial Trophyn (eniten pisteitä kauden aikana) kolme kertaa; 1960, 1962 ja 1966
- Äänestettiin kaksi kertaa liigan arvokkaimmaksi pelaajaksi (Hart Memorial Trophy); 1965 ja 1966
- Valittiin kymmenen kertaa liigan ensimmäiseen All Star -kentälliseen (1960, 1962, 1964, 1965, 1966, 1967, 1968, 1969, 1970, 1972)
- Valittiin kaksi kertaa liigan toiseen All Star -kentälliseen: 1963 ja 1971
- Liigan herrasmiespelaajan palkinto, Lady Byng Memorial Trophy, vuonna 1965
- Palkittiin ansioistaan Yhdysvaltain jääkiekkoilun hyväksi (Lester Patrick Trophy) vuonna 1969
- Valittiin Hockey Hall of Fameen vuonna 1985
- Vuonna 1998 hän sai sijan 8 The Hockey News -lehden 100 suurimman kiekkoilijan listauksessa parhaana vasempana laitahyökkääjänä

## [muokkaa] Aiheesta muualla

- Hockey Hall of Famen esittely Hullista

Haettu osoitteesta http://fi.wikipedia.org../../../b/o/b/Bobby_Hull_d326.html

Luokka: Kanadalaiset jääkiekkoilijat

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Deutsch
- English
- Français
- 日本語